eFaktúra od 1. januára 2027: Zistite, koho sa týka a ako sa pripraviť
Vážení používatelia,
od 1. januára 2027 sa na Slovensku zavádza elektronická fakturácia (eFaktúra), ktorá prinesie jednoduchšie, bezpečnejšie a efektívnejšie vystavovanie, odosielanie a prijímanie faktúr. Na nový systém sa potrebujú pripraviť nielen firmy a živnostníci, ale aj obce, mestá, verejné inštitúcie a neziskové organizácie. Bežných občanov sa táto povinnosť netýka.
Koho sa eFaktúra týka?
· Od 1. januára 2027 je potrebné zabezpečiť prijímanie elektronických faktúr všetkým tuzemským právnickým osobám a zdaniteľným osobám, a to aj v prípade, že nie sú platiteľmi DPH.

· Platitelia DPH budú pri zákonom stanovených tuzemských dodaniach povinní eFaktúry aj vyhotovovať a odosielať.
Ako sa pripraviť?
Jedným zo základných krokov je overenie prideleného daňového identifikačného čísla (DIČ), ktoré slúži ako identifikátor pri doručovaní eFaktúr.
Dôležitý je tiež výber digitálneho poštára (certifikovaného poskytovateľa doručovacej služby), ktorý zabezpečí bezpečné doručovanie elektronických faktúr. Jeho výber je možné uskutočniť prostredníctvom aplikácie finančnej správy.
Finančná správa pripravila praktické návody a informácie pre jednotlivé skupiny používateľov, aby bol prechod na elektronickú fakturáciu čo najjednoduchší.
· Podrobné informácie sú dostupné na portáli finančnej správy v sekcii eFaktúra.
· Na špecializovanej stránke info-efaktura.sk nájdete prehľad dostupných riešení na prijímanie a odosielanie eFaktúr pre živnostníkov, malé a stredné podniky, no tiež prehľad poskytovateľov účtovného softvéru, ako aj ďalšie užitočné nástroje, ktoré vám pomôžu pripraviť sa na elektronickú fakturáciu.

Odporúčame začať s prípravou včas, aby ste mali dostatok priestoru na výber vhodného riešenia a jeho nastavenie ešte pred začiatkom roka 2027.

Potrebujete poradiť?
K dispozícii je call centrum finančnej správy na telefónnom čísle 048/43 17 222, voľba č. 7, v pracovných dňoch od 8.00 do 16.00 h. Prípadne môžete napísať prostredníctvom kontaktného formulára na portáli finančnej správy.

